internet vaartha 184 Views
ముంబై : మహారాష్ట్రకు చెందిన క్రికెటర్‌ విరాగ్‌ మారే గిన్నస్‌ బుక్‌ రికార్డు సృష్టించాడు. కాగా లాతూర్‌కు చెందిన విరాగ్‌ ఏకంగా మూడు రోజుల పాటు నెట్స్‌లో బ్యాటింగ్‌ చేసిన గిన్నీస్‌ బుక్‌ ఆఫ్‌ వరల్డ్‌ రికార్డులో చోటు దక్కించుకున్నాడు. కాగా 24 సంవత్సరాల విరాగ్‌ నెట్స్‌లో 50 గంటల, 5 నిముషాల, 52 సెకన్ల పాటు బ్యాటింగ్‌ చేశాడు. అంతేకాదు ఆ సమయంలో 2,447 ఓవర్లలో 14,682 బంతులను ఎదుర్కొన్నాడు. పుణేలోని కార్వెనగర్‌లో మహాలక్ష్మి లాన్స్‌లో అతను ఈ ఫీట్‌ చేశాడు. దీంతో ఇంగ్లాండుకు చెందిన డవేన్యూమాస్‌,రిచర్డ్స్‌ వేల్స్‌ పేరిట ఉన్న 48 గంటల రికార్డు బద్దలైంది.నెట్స్‌లో విరాగ్‌కు బౌలింగ్‌ కోసం బౌలర్లతో పాటు బౌలింగ్‌ యంత్రాలను ఉపయోగించారు. అతను గంటకోసారి విశ్రాంతి తీసుకుంటూ బ్యాటింగ్‌ చేశారు.కాగా 24 గంటలు బ్యాటింగ్‌ చేశాక విరాగ్‌ బాగా అలసిపోయాడు. ఈ దశలో తండ్రితో పాటు సహచరుల ప్రోత్సాహంతో బ్యాటింగ్‌ కొనసాగించాడు .అయితే పదిహేను వేల బంతులను ఎదుర్కోవాలన్న అతని టార్గెట్‌ మాత్రం నెరవేరలేదు. కాగా విరాగ్‌ మారే 16 సంవత్సరాల వయసులోనే ముంబైలోని రమాకాంత్‌ అచ్రేకర్‌ అకాడమీలో చేరాడు. అయితే ఫీజ కట్టలేక కొన్నాళ్లకే అకాడమీకి దూరమయ్యాడు. ఆ తరువాత బతుకు దెరువు కోసం పుణేలో స్థిరపడ్డాడు. ప్రస్తుతం అతను వడాపావ్‌ బండిని నడుపుతున్నాడు.